Okresná prokuratúra Trenčín 
Bernolákova 2, 912 50 Trenčín 1 	

Sp. zn. : 2 Pv 161/14/3309	Trenčín, 14.3.2014
EEČ : 2-28-80-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 2 Trestného zákona číslo 300/2005 Zbierky zákonov v znení zákona číslo 204/2013 Zbierky zákonov

Rozhodol: 	prokurátor Okresnej prokuratúry Trenčín
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
hoci bol ako otec XXXXX, nar. XXXXX povinný prispievať v zmysle § 62 Zákona o rodine ako aj na základe rozsudku Okresného súdu Trenčín sp. zn. 34P/338/2012 zo dňa 13.02.2013, právoplatného dňa 06.03.2013 povinný prispievať na výživu svojho syna Patrika sumou 80 € mesačne vždy do 20-teho dňa v mesiaci vopred k rukám matky XXXXX, nar. XXXXX, tr. bytom XXXXX si túto svoju povinnosť vyživovať iného úmyselne riadne neplnil, čím mu za obdobie od mesiaca marec 2013 vrátane až do mesiaca január 2014 vznikol dlh na bežnom výživnom vo výške 420 € a dlh na zameškanom výživnom vo výške 111,05 €.

lebo zanikla trestnosť činu

Odôvodnenie:
	Poverený príslušník PZ uznesením sp. zn. ORP-70/IL-TN-2014 zo dňa 28.01.2014 podľa § 199 ods. 1 Trestného poriadku začal trestné stíhanie a súčasne podľa § 206 ods. 1 Trestného poriadku vzniesol obvinenie XXXXX pre prečin zanedbania povinnej výživy podľa § 207 ods. 2 Trestného zákona na tom skutkovom základe, ako je to uvedené v predmetnom uznesení. 	

	Dňa 04.03.2014 bol povereným príslušníkom PZ predložený vyšetrovací spis spolu s návrhom na zastavenie trestného stíhania.

	Preskúmaním vyšetrovacieho spisu som dospel k záveru, že v predmetnej veci sú splnené podmienky na rozhodnutie o zastavení trestného stíhania podľa § 215 ods. 1 písm. h) Trestného poriadku.

Podľa § 215 ods. 1 písm. h) Trestného poriadku prokurátor zastaví trestné stíhanie ak zanikla trestnosť činu.

	V zmysle ustanovenia § 86 písm. a) Trestného zákona trestnosť činu zaniká vtedy ak ide o trestný čin zanedbanie povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	Z dôkazov vykonaných v prípravnom konaní je zrejmé, že obvinený XXXXX uhradil celé dlžné výživné ako i zameškané výživné spolu vo výške 611,05 € na svojho syna XXXXX, čo vyplýva zo zápisnice o výsluchu poškodenej XXXXX zo dňa 24.02.2014, kde uviedla, že dňa 03.02.2014 jej obvinený osobne do rúk odovzdal sumu 250 € a dňa 24.02.2014 sumu 361,05 €, čím má uhradený celý dlh na výživnom. 

	Zo spisového materiálu ďalej vyplýva, že obvinený bol jedenkrát trestne stíhaný, a to uznesením Okresnej prokuratúry Trenčín zo dňa 16.12.2009 č.k. 2 Pv 981/08, ktorým bol uzavretý zmier. Z evidencie priestupkov vyplýva, že obvinený nebol doposiaľ ani raz priestupkovo riešený.

	Z týchto skutkových a právnych dôvodov som rozhodol tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ondrej Kováčik
prokurátor